《西子妆 端阳节近，偶感旧游，用梦窗韵》
清代·叶大庄

栀盝油干，兰盆粉褪，梦冷螺峰香雾。水边人影酒边人，记停舟、画桥西堍。

荷翻柳舞。总莫把、萍踪绾住。最伤情恁满斟蒲酿，归期何许。

花时误。镜里红颜，又被春带去。火榴如血日如年，伴午眠、北窗高树。

扬州旧句。蒿艾朱门空赋。负佳辰、闷坐萧斋听雨。

作者简介：叶大庄，字临恭，号损轩，闽县人。同治癸酉举人，历官邳州知州。有《写经斋初稿》、《续稿》。